Ο **Τζων Χώκινς** (*John Hawkins*, 6 Μαΐου 1761 – 4 Ιουλίου 1841) ήταν Άγγλος γεωλόγος, περιηγητής και συγγραφέας.

Βιογραφικά στοιχεία
-------------------

Ο Τζων Χώκινς ήταν ο νεότερος γιος του βουλευτή Τόμας Χώκινς από την Κορνουάλη και της Άννας, κόρης του Τζέιμς Χέυγουντ από το Λονδίνο. Ο μεγαλύτερος αδελφός τού Τζων, ο σερ Κρίστοφερ Χώκινς (1758-1829), έγινε επίσης βουλευτής και ιδιοκτήτης ορυχείου.

Πήγε σχολείο στο Χέλστον και στο Κολέγιο Γουίντσεστερ, και πήρε πτυχίο στις ανθρωπιστικές επιστήμες από το Πανεπιστήμιο του Κέιμπριτζ (Κολέγιο Τρίνιτυ) το 1782. Μετά έγινε μέλος του δικηγορικού συλλόγου (Lincoln's Inn), καθώς η οικογενειακή παράδοση ήταν τα νομικά επαγγέλματα, αλλά απεφάσισε να ταξιδέψει, οπότε στη Γερμανία σπούδασε μηχανικός ορυχείων και ορυκτολόγος.

Ο Χώκινς ήταν άνθρωπος με αρκετά μεγάλη περιουσία, κατέχοντας ορυχεία στην Κορνουάλη και το τεράστιο Κτήμα Trewithen. Αφιέρωσε έτσι τη ζωή του στη μελέτη της λογοτεχνίας, της φυσικής ιστορίας και της τέχνης. Ταξίδεψε στην Ελλάδα, όπου αγόρασε και μία αρχαία στήλη, και στο Λεβάντε. Σχετικώς συνέγραψε διατριβές «Περί της σύριγγος του Στράβωνος και του περάσματος του Ευρίπου», «Περί της τοποθεσίας της Δωδώνης» κ.ά. οι οποίες τυπώθηκαν με τα έργα του Ρόμπερτ Γουόλπολ (R. Walpole) *Memoirs of European and Asiatic Turkey* (1818) και *Travels in various Countries of the East*.

Το 1806 ο Χώκινς αγόρασε το Bignor Park στο Σάσσεξ, πρώην κατοικία της ποιήτριας Σαρλότ Τέρνερ Σμιθ. Από το 1826 ως το 1832 ξανάχτισε το σπίτι σε ελληνικό ρυθμό ως μία κατοικία πιο κοντά στο Λονδίνο, ενώ συνέλεξε μεγάλο αριθμό πολύτιμων έργων ζωγραφικής.

Ο Χώκινς συνέγραψε εργασίες σε θέματα φυσικών επιστημών, κυρίως σχετικά με τη γεωλογία της Κορνουάλης (πλήρης κατάλογος δίνεται από τους Boase & Courtney στο *Bibliotheca Cornubiensis*, i. 222, 223, iii. 1224). γι' αυτό εξάλλου εκλέχθηκε εταίρος της Βασιλικής Εταιρείας, το 1791.

Υπήρξε ιδρυτικό μέλος της Βασιλικής Εταιρείας Κηπουρικής (Royal Horticultural Society, 1804), επίτιμο μέλος της Γεωλογικής Εταιρείας του Λονδίνου και ιδρυτικό μέλος (1814) της τοπικής Βασιλικής Γεωλογικής Εταιρείας της Κορνουάλης. Στην τελευταία κατέθεσε εργασίες για το υποβρύχιο ορυχείο στο Wherrytown, κοντά στην Πενζάνς.

Ο Τζων Χώκινς πέθανε στη γενέτειρά του, στο Κτήμα Trewithen της Κορνουάλης. Είχε σύζυγο την Έστερ, κόρη του βουλευτή Χάμφρεϋ Σίμπθορπ, και απέκτησαν μαζί 4 γιους και 2 κόρες. Ο πρωτότοκος, ο Τζων Χέυγουντ Χώκινς (1802-1877), έγινε βουλευτής του Νιούπορτ της Νήσου Γουάιτ και κληρονόμησε το ακίνητο του Σάσσεξ, ενώ ο νεότερος γιος, ο Κρίστοφερ (1820-1903), κληρονόμησε τις ιδιοκτησίες της Κορνουάλης.

Παραπομπές
----------

1. 1 2  (Αγγλικά) *SNAC*. w6s77n9x. Ανακτήθηκε στις 9  Οκτωβρίου 2017.
2. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. 136121117.
3. 1 2  *FINA Wiki*. Αυστριακή Ακαδημία Επιστημών. 3108. Ανακτήθηκε στις 3  Δεκεμβρίου 2020.
4. ↑  *Τσεχική Εθνική Βάση Δεδομένων Καθιερωμένων Όρων*. ntk20221160474. Ανακτήθηκε στις 9  Φεβρουαρίου 2023.
5. 1 2 3  *Τσεχική Εθνική Βάση Δεδομένων Καθιερωμένων Όρων*. ntk20221160474. Ανακτήθηκε στις 20  Δεκεμβρίου 2022.
6. 1 2 3 4 5  Watt, Francis (1891). «Hawkins, John (1758?–1841), miscellaneous writer, by Francis Watt». *Dictionary of National Biography, Vol. XXV*. Smith, Elder & Co. Αρχειοθετήθηκε από το πρωτότυπο στις 31 Δεκεμβρίου 2013. Ανακτήθηκε στις 5 Δεκεμβρίου 2007.
7. ↑  Watt, Francis: το λήμμα «Hawkins, John (1758?–1841), miscellaneous writer» στο *Dictionary of National Biography*, τόμ. XXV, Smith, Elder & Co. Λονδίνο 1891. Ανακτήθηκε στις 5 Δεκεμβρίου 2007.
8. ↑  Trewithen Gardens & Nursery Website Αρχειοθετήθηκε 8 October 2007[Date mismatch] στο Wayback Machine. (Ανακτήθηκε στις 24 Δεκεμβρίου 2007.)
9. ↑  For Bignor Park Αρχειοθετήθηκε 14 December 2007[Date mismatch] στο Wayback Machine.
10. ↑  Watt, Francis: το λήμμα «Hawkins, John (1758?–1841)» στο *Dictionary of National Biography*, τόμ. XXV, Λονδίνο 1891
11. ↑  Watt, Francis: το λήμμα «Hawkins, John (1758?–1841)» στο *Dictionary of National Biography*
12. ↑  Watt, Francis: το λήμμα «Hawkins, John (1758?–1841)» στο *Dictionary of National Biography*
13. ↑  Watt, Francis: το λήμμα «Hawkins, John (1758?–1841)» στο *Dictionary of National Biography*

Πηγές
-----

* Watt, Francis: «Hawkins, John (1758?-1841)» στο *Dictionary of National Biography*, τόμος 25, Smith, Elder & Co. Λονδίνο 1891

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 25464522
* LCCN: n98038645
* ISNI: 0000 0000 3295 2787
* GND: 121652521
* BNF: cb136121117 (data)
* NKC: ntk20221160474
* ICCU: BCTV009484

 |

 |